Звадзіўшы аднойчы трохгадовага сына на спектакль па матывах папулярнага “Шчанячага патруля”, не перастаю чуць цяпер: “Мама, а пайшлі ў тэатр!” Шчыра прызнацца, на тое і разлічвала, калі выбрала для знаёмства малога з новым відам мастацтва яго вядомых і любімых персанажаў. Аднак падобныя камерцыйныя праекты добрыя толькі для пачатку. Развіць жа мастацкі густ і пачуццё жанру могуць толькі паўнавартасныя тэатры. Можна пачаць з кароткіх пастановак, зноў жа са знаёмымі персанажамі кшталту “Доктара Айбаліта” і “Трох парасят”, а затым паступова перайсці на больш доўгія і сур’ёзныя. Сучаснаму тэатру ёсць што прапанаваць юнаму гледачу. Прычым некаторыя пастаноўкі здольныя здзівіць і дарослых. А мы ў сваю чаргу прапануем вам пазнаёміцца з найбольш цікавымі дзіцячымі спектаклямі з рэпертуару беларускіх тэатраў.